DA Den Europæiske Unions Tidende CE 78/191

(2004/C 78 E/0198)

SKRIFTLIG FORESPØRGSEL E-2935/03

af Monica Frassoni (Verts/ALE) og Guido Sacconi (PSE) til Kommissionen

(6. oktober 2003)

Om: Medtagelse af affald blandt energikilder, der er omfattet af ordningen for vedvarende energikilder

Artikel 2, litra a), i direktiv 2001/77/EF (1) om fremme af elektricitet produceret fra vedvarende energikilder inden for det indre marked for elektricitet fastsætter, at der ved »vedvarende energikilder« blandt andet forstås »biomasse«. Ifølge artikel 2, litra b), forstås der ved »biomasse« udelukkende »den bionedbrydelige del af produkter, affald og rester fra landbrug (omfattende både vegetabilske og animalske stoffer) og skovbrug og fra nærtstående industrier samt den bionedbrydelige del af affald fra industri og husholdninger«.

I det udkast til dekret om gennemførelse af direktiv 2001/77/EF om fremme af elektricitet produceret fra vedvarende energikilder inden for det indre marked for elektricitet, der er ved at blive vedtaget i Italien, hedder det i artikel 15 (medtagelse af affald blandt de energikilder, der er omfattet af ordningen for vedvarende energikilder), at affald, herunder den ikke-bionedbrydelige del, er omfattet af ordningen for vedvarende energikilder.

Selv om fristen for gennemførelsen af direktivet først udløber d. 27. oktober 2003, har Domstolen i dommen »Inter-Environnement Wallonie« fastslået, at medlemsstaterne heller ikke i perioden fra et direktiv vedtages til fristen for dets gennemførelse må vedtage bestemmelser, der strider imod direktivets formål.

Kan Kommissionen på denne baggrund bekræfte følgende:

1. Direktiv 2001/77/EF finder kun anvendelse på den bionedbrydelige del af affaldet?

2. Den tilskyndelsesordning, der er fastlagt i direktivet, angår udelukkende den bionedbrydelige del af affaldet?

3. En national gennemførelsesordning, som medtager den ikke-bionedbrydelige del af affaldet blandt de vedvarende energikilder under definitionen i direktiv 2001/77/EF og med de konsekvenser, definitionen har (også delvise, som i det konkrete tilfælde, hvor der er tale om godkendelse i forbindelse med tilskyndelsesforanstaltningerne, der er forbeholdt vedvarende energikilder), er ikke i overensstemmelse med direktivet?

4. En national ordning, der lader den ikke-bionedbrydelige del af affaldet være omfattet af den støtteordning, der er fastsat i direktiv 2001/77/EF, vil ikke bare være i uoverensstemmelse med direktivet, men direkte krænke bestemmelserne i traktaten, særligt artikel 87 og 88?

5. En national ordning om støtte til forbrænding af affald på grundlag af principperne i direktiv 2001/77/EF, der ikke skelner mellem bionedbrydeligt og ikke-bionedbrydeligt affald (dvs. der inkluderer den ikke-nedbrydelige del), er ikke forenelig med EU's strategi for forvaltning af affald, jf. Kommissionens meddelelse af 30.7.1996 (2) som direktiv 2001/77/EF henviser til?

Svar afgivet på Kommissionens vegne af Loyola de Palacio

(20. november 2003)

Kommissionen bekræfter at den ikke-bionedbrydelige del af affald ikke regnes for at være en vedvarende energikilde jf. definitionen i artikel 2, litra b) i Europa-Parlamentets og Rådets direktiv 2001/77/EF af 27. september 2001 om fremme af elektricitet produceret fra vedvarende energikilder inden for det indre marked for elektricitet (3).

Direktivets vigtigste formål er at fremme et øget bidrag fra vedvarende energikilder til elektricitets-produktionen. Direktivet etablerer dog ikke en støtteordning for vedvarende energi. Kommissionen skal senest i oktober 2005 forelægge en rapport om de forskellige støtteordninger, som anvendes i medlemsstaterne, og denne rapport ledsages om nødvendigt af et forslag til EF-rammer for støtteordninger, f.eks. et »grønt« certifikat, til elektricitet produceret fra vedvarende energikilder.

For så vidt angår bestemmelser i direktiv 2001/77/EF om retmæssigheden af støtteordninger til vedvarende energikilder, siges kun, at støtte bør gives »med forbehold af traktatens artikel 87 og 88«. National lovgivning, som medtager ikke-bionedbrydeligt affald sammen med vedvarende energikilder skal derfor være i overensstemmelse med Fællesskabets statsstøtteregler for miljøområdet, som er fastsat i EF-ramme-bestemmelserne for statsstøtte til miljøbeskyttelse (4).

Det er klart, at de særlige bestemmelser i disse miljørammebestemmelser vedrørende støtte til vedvarende energikilder (punkt E.1.3 og E.3.3) kun kan anvendes, hvis de vedvarende energikilder er defineret i overensstemmelse med artikel 2 i direktiv 2001/77/EF (jf. punkt 6 og fodnote 7 i miljøramme-bestemmelserne). Disse bestemmelser finder derfor ikke anvendelse på elektricitetsproduktion fra ikke-bionedbrydeligt affald. Denne type støtte kunne dog være i overensstemmelse med miljøramme-bestemmelsens regler for driftsstøtte med henblik på at fremme affaldshåndtering (punkt E.3.1).

Formålet med direktiv 2001/77/EF skal ses i sammenhæng med de principper for affaldshåndtering, der er fastlagt i EF's affaldsstrategi. Nationale ordninger, som ikke differentierer støtten (dvs. som også omfatter den ikke-bionedbrydelige del) til affaldsforbrænding, skal demonstrere, at de ikke er i modstrid med princippet om forebyggelse af affald samt ikke hindrer genbrug og genvinding af affald.

Kommissionen gennemgår nøje de love, regler og administrative bestemmelser, som medlemsstaterne sætter i kraft for at overholde direktiv 2001/77/EF.

(1) EFT L 283 af 27.10.2001, s. 33.

(2) KOM(96) 399 endelig udg.

(3) »Biomasse«: den bionedbrydelige del af produkter, affald og rester fra landbrug (omfattende både vegetabilske og animalske stoffer) og skovbrug og fra nærstående industrier samt den bionedbrydelige del af affald fra industri og husholdninger.

(4) EFT C 37 af 3.2.2001.